Stimate Domnule Preşedinte al Parlamentului,

În temeiul articolului 73 din Constituţia Republicii Moldova, înaintez Parlamentului, cu titlul de iniţiativă legislativă, proiectul de lege privind amnistia în legătură cu declararea anului 2008 – An al Tineretului,                                  şi solicit examinarea lui în regim de urgenţă, în cadrul sesiunii actuale.                 
În calitate de organ responsabil de prezentarea proiectului de lege                         se desemnează Guvernul. 
Cu stimă,

Vladimir VORONIN

Anexe:  1. Proiectul de lege.
            2. Nota informativă.
Domnului Marian LUPU,

Preşedinte al Parlamentului

Proiect

PARLAMENTUL REPUBLICII MOLDOVA

L E G E
privind amnistia în legătură cu declararea 

anului 2008 – An al Tineretului


Parlamentul adoptă prezenta lege organică.


Art.1. - (1) Procesul penal încetează la faza de urmărire penală sau la cea    de judecare referitor la infracţiunea, săvîrşită pînă la intrarea în vigoare                               a prezentei legi de către persoana în vîrstă de pînă la 21 de ani, femeia gravidă, precum şi femeia cu copil în vîrstă de pînă la 8 ani şi nedecăzută din drepturile părinteşti, pentru care Codul penal nr.985-XV din 18 aprilie 2002                                      sau Codul penal aprobat prin Legea R.S.S. Moldoveneşti din 24 martie 1961 prevede, în calitate de pedeapsă principală maximă, o pedeapsă nu mai aspră decît pedeapsa cu închisoare pe un termen de 7 ani. 


(2) Încetarea procesului penal, conform prevederilor alineatului (1) are loc cu acordul scris al persoanei învinuite sau inculpate. 


(3) Dacă persoana refuză încetarea procesului penal conform alineatelor (1) şi (2), instanţa de judecată poate hotărî aplicarea prezentului articol dacă,                   în urma cercetării judecătoreşti, vinovăţia inculpatului în săvîrşirea infracţiunii                              a fost confirmată şi inculpatul nu cade sub incidenţa articolului 9.


Art. 2. - Se absolvă de pedeapsa neprivativă de libertate şi de pedeapsa                       cu închisoare cu anularea în tot a obligaţiunilor cu caracter penal stabilite                       printr-o hotărîre judecătorească de condamnare, persoana care a săvîrşit infracţiunea pînă la vîrsta de 18 ani şi care, la data intrării în vigoare a prezentei legi, este condamnată cu suspendarea condiţionată a executării pedepsei conform prevederilor art. 90 din Codul penal nr.985-XV din 18 aprilie 2002 sau conform prevederilor art. 43 din Codul penal aprobat prin Legea R.S.S. Moldoveneşti                din 24 martie 1961.


Art. 3. - Se absolvă de pedeapsă femeia care are copil în vîrstă de pînă                        la 8 ani şi nu este decăzută din drepturile părinteşti sau femeia gravidă condamnată cu amînarea executării pedepsei conform prevederilor articolului 96 din Codul penal nr.985-XV din 18 aprilie 2002 sau articolului 441                                   din Codul penal aprobat prin Legea R.S.S. Moldoveneşti din 24 martie 1961.


Art.4. - Se absolvă de executarea pedepsei cu anularea în tot                                   a obligaţiunilor cu caracter penal persoana condamnată care la data intrării                        în vigoare a prezentei legi nu a împlinit vîrsta de 21 de ani sau este femeie gravidă, sau femeie care are copil în vîrstă de pînă la 8 ani şi nu este decăzută din drepturile părinteşti, şi, pînă la intrarea în vigoare a prezentei legi,                                 a fost liberată condiţionat de pedeapsă înainte de termen conform prevederilor articolului 91 din Codul penal nr.985-XV din 18 aprilie 2002.


Art. 5. - Se absolvă de pedeapsa stabilită persoana condamnată                                 la pedeapsa cu închisoare pe un termen de pînă la 7 ani inclusiv, care la data intrării în vigoare a prezentei legi nu a împlinit vîrsta de 21 de ani sau este femeie gravidă, sau femeie care are copil în vîrstă de pînă la 8 ani şi nu este decăzută din drepturile părinteşti. 


Art. 6. - Persoana care la data intrării în vigoare a prezentei legi nu a împlinit vîrsta de 21 de ani sau este femeie gravidă, sau femeie care are copil                   în vîrstă de pînă la 8 ani şi nu este decăzută din drepturile părinteşti, se absolvă de pedeapsa cu închisoarea dacă a fost condamnată la închisoare pe un termen de la 7 pînă la 10 ani, şi, la data intrării în vigoare a prezentei legi, a executat         cel puţin o treime din termenul de pedeapsă stabilit.


Art. 7. - Persoana care la data intrării în vigoare a prezentei legi nu a împlinit vîrsta de 21 de ani sau este femeie gravidă, sau femeie care are copil                   în vîrstă de pînă la 8 ani şi nu este decăzută din drepturile părinteşti, se absolvă de pedeapsa cu închisoarea dacă a fost condamnată la închisoare pe un termen mai mare de 10 ani, şi, la data intrării în vigoare a prezentei legi, a executat                     cel puţin jumătate din termenul de pedeapsă stabilit.


Art. 8. - Persoana care la data intrării în vigoare a prezentei legi nu a împlinit vîrsta de 21 de ani sau este femeie gravidă, sau femeie care are copil                  în vîrstă de pînă la 8 ani şi nu este decăzută din drepturile părinteşti, se absolvă de pedeapsa stabilită daca a fost condamnată la închisoare pentru săvîrşirea infracţiunii din imprudenţă, indiferent de termenul de pedeapsă stabilit                              sau executat.


Art. 9. - (1) Prevederile articolelor 1-8 nu se aplică persoanei:


a)  condamnate la detenţiune pe viaţă sau a cărei pedeapsă capitală a fost comutată în pedeapsa cu închisoarea sau în pedeapsa detenţiei pe viaţă;


b) bănuite, învinuite, inculpate sau condamnate pentru una din infracţiunile excepţional de grave sau deosebit de grave;


c) bănuite, învinuite, inculpate sau condamnate pentru săvîrşirea                           cu intenţie, în locurile de detenţie, a unei infracţiuni grave, deosebit de grave         sau excepţional de grave;


d) bănuite, învinuite, inculpate sau condamnate pentru o infracţiune săvîrşită cu intenţie şi absolvită anterior, în tot sau în parte, în baza actului                       de graţiere sau de amnistie, de pedeapsa stabilită pentru săvîrşirea unei alte infracţiuni;


e) bănuite, învinuite, inculpate sau condamnate pentru una sau mai multe din infracţiunile prevăzute de articolele 164-169 şi 206 din Codul penal                       nr.985-XV din 18 aprilie 2002 sau articolele 1131 şi 1132 din Codul penal aprobat prin Legea R.S.S. Moldoveneşti din 24 martie 1961;


f) condamnate care, pînă la intrarea în vigoare a prezentei legi,                               în conformitate cu prevederile articolului 265 alineatul (3) din Codul de executare nr. 443-XV din 24 decembrie 2004, a fost declarată violator                             al regimului de detenţie. Chestiunea privind aplicarea amnistiei persoanelor                  din categoria în cauză se soluţionează definitiv de către instanţa judecătorească; 


g) condamnate pentru concurs de infracţiuni căreia, cel puţin pentru una din infracţiuni, îi sînt aplicabile prevederile literelor a) - c) sau e); 


h) condamnate, care execută pedeapsa închisorii şi este bolnavă                             de alcoolism, narcomanie, toxicomanie sau boală venerică, pînă la finalizarea curei de tratament.

 
(2) La aplicarea alineatului (1) nu se ţine cont de antecedentele penale                 ale persoanei reabilitate, precum şi de antecedentele penale stinse în modul stabilit de legislaţie.


Art. 10. - (1) Persoanei condamnate la pedeapsa cu închisoare pe un termen de pînă la 7 ani inclusiv, care la data intrării în vigoare a prezentei legi nu a împlinit vîrsta de 21 de ani sau este femeie gravidă, sau femeie care are copil în vîrstă de pînă la 8 ani şi nu este decăzută din drepturile părinteşti,                      care a fost condamnată la pedeapsa cu închisoarea şi în privinţa căreia nu pot fi aplicate prevederile articolelor 5 – 8, dacă la data intrării în vigoare a prezentei legi termenul de pedeapsă neexecutat nu depăşeşte doi ani, i se înlocuieşte partea neexecutată din pedeapsă cu o pedeapsă mai blîndă specificată                              la articolul 62 din Codul penal nr.985-XV din 18 aprilie 2002. 


(2) Prevederile alineatului (1) nu se aplică persoanei care cade                              sub incidenţa articolului 9 alineatul (1) literele a), c), e) sau g). 


Art. 11. - (1) Persoana care la data intrării în vigoare a prezentei legi nu a împlinit vîrsta de 21 de ani sau este femeie gravidă, sau femeie care are copil                   în vîrstă de pînă la 8 ani şi nu este decăzută din drepturile părinteşti, şi care este condamnată la pedeapsa cu închisoarea, căreia nu-i pot fi aplicate prevederile articolelor 5 - 8 sau 10, se liberează condiţionat de pedeapsă înainte de termen, dacă la data intrării în vigoare a prezentei legi întruneşte una din următoarele condiţii:


a) a executat cel puţin o jumătate din termenul de pedeapsă stabilit pentru săvîrşirea infracţiunii excepţional de grave;


b) a executat cel puţin o treime din termenul de pedeapsă stabilit pentru săvîrşirea infracţiunii deosebit de grave şi/sau grave.


(2) Concomitent cu liberarea condiţionată de pedeapsă înainte de termen, instanţa de judecată poate decide stabilirea, pentru perioada termenului                             de pedeapsă rămas neexecutat, a obligaţiei persoanei de a nu-şi schimba domiciliul fără consimţămîntul organului competent şi/sau de a nu frecventa anumite locuri. 


(3) Prevederile alineatului (1) nu se aplică persoanei care cade                               sub incidenţa articolului 9 alineatul (1) literele a), c), e) sau g).


Art. 12. - (1) Persoanei condamnate la închisoare pentru infracţiuni săvîrşite pînă la atingerea vîrstei de 18 ani, căreia nu-i pot fi aplicate prevederile articolelor 5-8 sau 10 şi 11, i se reduce în jumătate partea neexecutată la data intrării în vigoare a prezentei legi a termenului de pedeapsă. 


(2) Prevederile alineatului (1) nu se aplică persoanei care cade                             sub incidenţa articolului 9 alineatul (1) literele a), c), e) sau g).


(3) În cazul persoanei al cărei termen de pedeapsă pentru aceeaşi infracţiune a fost redus anterior în temeiul unui act de amnistie sau de graţiere, calcularea termenului se efectuează reieşind din termenul de pedeapsă stabilit                     în urma aplicării actului respectiv.  


 Art. 13. - (1)  Persoana care la data intrării în vigoare a prezentei legi nu a împlinit vîrsta de 21 de ani sau este femeie gravidă, sau femeie care are copil                   în vîrstă de pînă la 8 ani şi nu este decăzută din drepturile părinteşti, şi cărei                     nu-i pot fi aplicate prevederile articolelor 5-8 sau 10-12, i se reduce termenul                  de pedeapsă, în partea neexecutată la data intrării în vigoare a prezentei legi, după cum urmează: 


a) în jumătate - dacă este condamnată pe un termen de pînă la 7 ani inclusiv;


b) cu o treime - dacă este condamnată pe un termen de la 7 pînă la 10 ani;


c)  cu o pătrime - dacă este condamnată pe un termen mai mare de 10 ani.


(2) Prevederile alineatului (1) nu se aplică persoanei care cade                              sub incidenţa articolului 9 alineatul (1) literele a), c), e) sau g).


(3) În cazul persoanei al cărei termen de pedeapsă pentru aceeaşi infracţiune a fost redus anterior în temeiul unui act de amnistie sau de graţiere, calcularea termenului se efectuează reieşind din termenul de pedeapsă stabilit                  în urma aplicării actului respectiv.  


Art. 14. - Se absolvă de  pedeapsa complementară, cu excepţia pedepsei cu privarea de dreptul de a ocupa anumite funcţii sau de a exercita                                        o anumită activitate, persoana în privinţa căreia se aplică prevederile articolelor 2, 3, 5-8 şi 10.

 
Art. 15. - (1) Prevederile prezentei legi se aplică persoanelor care cad sub incidenţa normelor Codului penal nr. 985-XV din 18 aprilie 2002 sau ale Codului penal aprobat prin Legea R.S.S. Moldoveneşti din 24 martie 1961, inclusiv celor condamnate de instanţele judecătoreşti ale Republicii Moldova, indiferent de locul de executare a pedepsei, şi persoanelor condamnate                           de instanţele judecătoreşti ale altor state, care îşi execută pedeapsa                                    în Republica Moldova.


(2) În cazul în care persoana bănuită, învinuită sau inculpată este cetăţean străin în privinţa căruia, în temeiul articolului 1, încetează procesul penal                       în cauza în curs de urmărire penală, după caz, în curs de judecare sau  are loc liberarea de executarea pedepsei pronunţate prin sentinţa de condamnare, organul de urmărire penală sau instanţa de judecată asigură informarea,                        despre acest fapt, în modul prevăzut de tratatele internaţionale                                            la care Republica Moldova este parte, organului competent din statul al cărui cetăţean este persoana absolvită de răspunderea penală.


(3) În cazul în care persoana condamnată de instanţa de judecată                             a Republicii Moldova îşi execută pedeapsa pe teritoriul altui stat                               (statul executării hotărîrii), Ministerul Justiţiei, conform prevederilor tratatului internaţional la care Republica Moldova este parte, asigură informarea organului competent din statul executării hotărîrii despre adoptarea actului de amnistie                 şi solicitarea de la acesta a materialelor necesare soluţionării chestiunii privind aplicarea amnistiei. În temeiul materialelor obţinute, Departamentul instituţiilor penitenciare înaintează instanţei de judecată competente un demers în care solicită acesteia să se pronunţe asupra aplicării sau neaplicării actului                               de amnistie. Ministerul Justiţiei asigură informarea organului competent din statul executării hotărîrii despre hotărîrea pronunţată de instanţa de judecată.


(4) În cazul în care persoana condamnată de instanţa de judecată a altui stat (statul pronunţării hotărîrii) îşi execută pedeapsa în Republica Moldova şi a fost absolvită, în tot sau în parte, de pedeapsă în temeiul prezentei legi, Ministerul Justiţiei asigură informarea organului competent din statul pronunţării hotărîrii despre acest fapt, în conformitate cu prevederile tratatului internaţional la care Republica Moldova este parte.


Art. 16. - Stingerea antecedentelor penale sau reabilitarea persoanelor care urmează să fie liberate de răspundere sau pedeapsă în temeiul prezentei legi                         se decide conform prevederilor articolelor 111 şi 112 din Codul penal nr.985-XV din 18 aprilie 2002.


Art. 17. - Autorităţile competente vor întreprinde măsurile necesare pentru a asigura executarea prezentei legi şi vor informa, în termen de 4 luni, Parlamentul Republicii Moldova şi Preşedintele Republicii Moldova despre rezultatele preliminare ale executării ei. 

PREŞEDINTELE  PARLAMENTULUI

NOTĂ  INFORMATIVĂ

asupra proiectului de lege privind amnistia 

în legătură cu declararea anului 2008  – An al Tineretului
Necesitatea elaborării unui act de clemenţă, cum este amnistia, prin care anumite categorii de persoane sînt liberate de răspundere şi de pedeapsă penală,             li se reduce termenul neexecutat de pedeapsă sau se înlocuieşte cu o pedeapsă mai blîndă, este justificată de realizarea obiectivelor şi angajamentelor ce derivă               din aderarea Republicii Moldova la Convenţia europeană pentru apărarea drepturilor omului şi libertăţilor fundamentale, de implementarea recomandărilor Comitetului european pentru prevenirea torturii şi pedepselor sau tratamentelor inumane sau degradante (CPT), cu privire la reducerea suprapopulării în cadrul sistemului penitenciar.

Un argument justificativ pentru aplicarea amnistiei îl constituie,                       de asemenea, faptul că anul 2008, prin Decretul Preşedintelui Republicii Moldova  nr. 1451 din 26 decembrie 2007 a fost declarat An al Tineretului. Aceasta impune necesitatea de a acorda acestei categorii de cetăţeni unele avantaje şi facilităţi, inclusiv sub aspectul executării pedepsei penale privative de libertate.                          În acest context, componenţele de infracţiune şi categoriile de persoane cărora             le este aplicabil actul respectiv au fost ajustate la evenimentul sus-menţionat. 

Este relevant faptul că, la 1 aprilie 2008, în penitenciare erau deţinuţi               686 condamnaţi în vîrstă de pînă la 21 de ani, din care 101 sînt minori,                       iar alţi 585 au vîrsta cuprinsă între 18 şi 21 de ani. Considerăm oportun ca acestei categorii de persoane să le fie aplicată amnistia ţinîndu-se cont de gravitatea infracţiunilor comise şi de comportamentul în locurile de detenţie.                           Astfel, în privinţa persoanelor care au comis infracţiuni uşoare şi mai puţin grave (168 de persoane, inclusiv 8 femei) – să fie aplicată liberarea de executarea pedepsei, iar în privinţa persoanelor care au comis infracţiuni grave şi excepţional de grave (518 persoane), precum şi în privinţa persoanelor care, fiind anterior amnistiate sau graţiate, au săvîrşit din nou infracţiuni cu intenţie – să fie redusă partea din pedeapsa neexecutată la data intrării în vigoare a legii. Norme similare urmează să fie aplicate şi în privinţa femeilor condamnate cu vîrsta                             de peste 21 de ani, care au copii cu vîrsta de pînă la 8 ani şi nu sunt decăzute              din drepturile părinteşti.

Este necesar de menţionat faptul că anterior au mai fost întreprinse             măsuri, inclusiv de ordin legislativ, pentru reducerea suprapopulării instituţiilor                       de detenţie: adoptarea Legii nr. 278-XV din 16 iulie 2004 privind amnistia                  în legătură cu aniversarea a X-a de la adoptarea Constituţiei Republicii Moldova (normele acestei legi fiind aplicabile pînă în prezent) şi a Legii nr. 184-XVI              din 29 iunie 2006 privind modificarea şi completarea unor acte legislative, prin care în Codul penal au fost operate modificări esenţiale: excluderea pedepsei arestului, excluderea limitei minime pentru infracţiunile uşoare şi mai puţin grave, includerea în sancţiunile pentru un grup mare de infracţiuni a pedepselor alternative detenţiei. Aceste măsuri şi-au demonstrat în termene restrînse eficienţa, avînd ca efect eliberarea din detenţie a peste 2000 de persoane, micşorîndu-se astfel şi cheltuielile bugetare de întreţinere a persoanelor rămase           în detenţie.

Un alt aspect al aplicării actului de amnistie conform prezentei legi,                   îl constituie liberarea persoanei de răspundere sau de pedeapsă penală de la faza desfăşurării procesului penal. Astfel, conform art. 285 alin.(61) din Codul                   de procedură penală nr. 122- XV din 14 martie 2003, încetarea urmăririi penale            şi liberarea persoanei de răspundere penală nu pot avea loc contrar voinţei acesteia, iar art. 332 alin. (5) din acest cod prevede că încetarea procesului penal la faza de judecare nu se admite fără acordul inculpatului. Acordul va lua forma unei declaraţii scrise, care urmează a fi anexată la dosar. 

În cazul refuzului de a fi amnistiat în faza de urmărire penală sau, după caz, de judecare a cauzei, procesul continuă în mod obişnuit. Dacă, ulterior, instanţa condamnă persoana pentru fapta săvîrşită, amnistia va fi aplicată din oficiu.

Articolul 2 stabileşte că vor fi absolvite de pedeapsă persoanele  condamnate cu suspendarea condiţionată a executării pedepsei. 

Absolvirea de pedeapsă, conform articolului 3, a femeii care are copil              în vîrstă de pînă la 8 ani şi a femeii gravide rezultă din principiul umanismului          şi scopurile pedepsei penale – resocializarea şi stabilirea echităţii sociale. Totodată, scopul primordial îl constituie promovarea drepturilor şi intereselor legitime ale copilului. Articolul în cauză urmează să fie aplicat dacă persoana este condamnată cu amînarea executării pedepsei, iar femeia care are copil cu vîrsta de pînă la 8 ani să nu fie decăzută din drepturile părinteşti.

Articolul 4 vizează absolvirea de pedeapsa cu închisoarea a persoanei care anterior a fost liberată condiţionat de pedeapsă înainte de termen.                   Prevederile articolului respectiv se aplică persoanei care la data intrării în vigoare a legii nu a împlinit vîrsta de 21 de ani, femeii gravide, precum şi femeii care are copil în vîrstă de pînă la 8 ani şi nu este decăzută din drepturile părinteşti. Concomitent cu absolvirea de pedeapsă se anulează obligaţiile prevăzute la art. 90 alin.(6) din Codul penal, stabilite în hotărîrea judecătorească de condamnare                    cu suspendarea condiţionată a executării pedepsei. 

Aplicarea articolelor 5-8 va permite absolvirea de pedeapsă a subiecţilor care cad sub incidenţa legii, în dependenţă de termenul de pedeapsă stabilit (pînă la 7 ani; de la 7 la 10 ani; mai mare de 10 ani, însă nu mai mare de 15 ani - plafonul maxim al pedepsei stabilit în art. 16 din Codul penal pentru infracţiunile grave), precum şi ţinînd cont de vinovăţia făptuitorului (săvîrşirea unei infracţiuni din imprudenţă). 

Articolul 9 prevede categoriile de persoane în privinţa cărora nu poate                 fi aplicată absolvirea de pedeapsă din cauza unor circumstanţe specifice (condamnarea la detenţiune pe viaţă, săvîrşirea unor infracţiuni deosebit de grave sau excepţional de grave, precum şi a infracţiunilor de trafic de fiinţe umane              sau trafic de copii, săvîrşirea de noi infracţiuni în pofida amnistierii anterioare pentru o altă infracţiune, declararea în calitate de violator al regimului de detenţie, săvîrşirea unei infracţiuni în locul de detenţie, persoana suferă de alcoolism, narcomanie, toxicomanie sau boală venerică).

În virtutea faptului că combaterea traficului de fiinţe umane este una               din priorităţile politicii Republicii Moldova în lupta contra criminalităţii organizate transnaţionale, persoanele care au săvîrşit infracţiunile calificate drept trafic de fiinţe umane sau trafic de copii sînt exceptate de la aplicarea amnistiei.                        În acest context, menţionăm că Republica Moldova este monitorizată şi evaluată anual de către reprezentanţii SUA în privinţa măsurilor întreprinse pentru contracararea fenomenului în cauză. Amnistierea persoanelor vinovate de trafic      de fiinţe umane este inadmisibilă, deoarece contravine politicii promovate                     şi ar putea fi privită de către comunitatea internaţională drept o diminuare                      a vigilenţei statului în acest sens. Astfel, în privinţa traficanţilor nu se va aplica nici o măsură ce presupune liberarea de răspundere sau pedeapsă penală                       şi nici o altă măsură de ameliorare a situaţiei, ca de exemplu, reducerea părţii neexecutate din pedeapsă.

Dacă aplicarea amnistiei nu este posibilă în virtutea circumstanţelor menţionate în art. 8, întru respectarea principiului echităţii, persoanele condamnate la pedeapsa cu închisoare vor beneficia de unele măsuri specifice prin care le va fi creată o situaţie mai favorabilă:

- înlocuirea părţii neexecutate din pedeapsă cu o pedeapsă mai blîndă specificată la articolul 62 din Codul penal (articolul 10);
· liberarea condiţionată de pedeapsă înainte de termen (articolul 11);

- reducerea părţii din pedeapsă neexecutate la data intrării în vigoare                     a legii (articolele 12 şi 13).
Referitor la articolele 12 şi 13, urmează să precizăm că ele oferă aceeaşi soluţie – reducerea părţii din pedeapsă neexecutate la data intrării în vigoare                  a legii. Deosebirea dintre aceste două norme rezidă în criteriile diferite pentru delimitarea cercului de subiecţi cărora le sînt aplicabile. Astfel, art. 12 se referă              la persoanele condamnate care au săvîrşit infracţiunea pînă la atingerea vîrstei            de 18 ani, iar art. 13 vizează persoanele condamnate care la data intrării în vigoare a legii nu au împlinit vîrsta de 21 de ani, femeile gravide, precum şi femeile care au copii în vîrstă de pînă la 8 ani şi nu sînt decăzute din drepturile părinteşti.

Ţinem să menţionăm că, pentru a evita situaţiile în care persoanei condamnate la pedeapsa cu închisoare ar putea să i se aplice două dintre măsurile sus-enumerate sau chiar toate trei, ceea ce va genera stare de incertitudine                    în instanţa de judecată vizavi de soluţia ce trebuie luată, s-a stabilit că prioritatea va fi acordată acelei măsuri care creează o situaţie mai favorabilă condamnatului.

Aşadar, instanţa de judecată urmează să examineze chestiunile                     privind aplicarea amnistiei conducîndu-se de următorul algoritm: 

1) dacă va constata imposibilitatea absolvirii de pedeapsă a persoanei conform art. 1-8 din lege, ea va verifica posibilitatea înlocuirii părţii neexecutate din pedeapsă cu o pedeapsă mai blîndă potrivit art. 10.

2) în cazul în care, în baza normei de trimitere de la art. 10 alin. (2), persoana este exclusă atît de la absolvirea de pedeapsă, cît şi de la măsura înlocuirii părţii neexecutate din pedeapsă cu o pedeapsă mai blîndă, judecătorul      va purcede la aplicarea art. 11, conform căruia persoana se liberează condiţionat de pedeapsă înainte de termen, dacă întruneşte anumite condiţii (a executat                cel puţin o jumătate din termenul de pedeapsă stabilit pentru săvîrşirea infracţiunii excepţional de grave sau a executat cel puţin o treime din termenul de pedeapsă stabilit pentru săvîrşirea unei infracţiuni deosebit de grave şi/sau grave);

3) în situaţia în care nu este posibilă liberarea condiţionată de pedeapsă înainte de termen conform articolului 11, urmează să fie verificată încadrarea persoanei în condiţiile prevăzute de articolul 12 sau 13, în dependenţă                        de circumstanţele stipulate, care stabilesc măsura reducerii părţii neexecutate            din pedeapsa stabilită (săvîrşirea infracţiunii la vîrsta de 18 ani – pentru art.12, sau neîmplinirea vîrstei de 21 de ani la data intrării în vigoare a legii, graviditatea, îngrijirea copilului în vîrstă de pînă la 8 ani – pentru art.13);
4) în cazul în care persoana a săvîrşit infracţiunea pînă la atingerea vîrstei de 18 ani şi intră în categoria persoanelor indicate la articolul 13, prioritate               va avea articolul 12, deoarece oferă o situaţie mai favorabilă condamnatului.

Conform logicii, dacă statul liberează de pedeapsa principală, cu atît mai mult este justificată absolvirea de pedeapsa complementară. Articolul 14 prevede faptul respectiv, cu excepţia absolvirii de pedeapsa cu privarea de dreptul                     de a ocupa anumite funcţii sau de a practica o anumită activitate.
Articolul 15 reglementează mecanismul de aplicare a amnistiei în prezenţa elementului de extraneitate. Normele în cauză vor fi executate în strictă conformitate cu legislaţia naţională (Codul de procedură penală nr. 122-XV                din 14 martie 2003, Legea nr. 371-XVI din 1 decembrie 2006 cu privire                        la asistenţa juridică internaţională în materie penală) şi cu tratatele internaţionale în domeniu, la care Republica Moldova este parte.

Articolul 16 conţine o normă de blanchetă. Astfel, stingerea antecedentelor penale sau reabilitarea persoanelor care urmează să fie liberate de răspundere              sau pedeapsă în temeiul legii propuse spre adoptare va fi decisă în conformitate cu prevederile articolelor 111 şi 112 din Codul penal nr.985-XV din 18 aprilie 2002.

În concluzie, menţionăm că amnistia, ca modalitate de liberare                           de răspundere şi pedeapsă penală, care reflectă imperativele umanismului                        şi încrederea statului în persoanele care au săvîrşit infracţiuni, va contribui,                    în ultimă instanţă, la reducerea suprapopulării locurilor de detenţie.

